Predkladacia správa
Ministerstvo dopravy a výstavby Slovenskej republiky vypracovalo návrh nariadenia vlády Slovenskej republiky, ktorým sa zrušuje nariadenie vlády Slovenskej republiky                      č. 581/2006 Z. z. o systéme povinných kontrol pre bezpečnú prevádzku prievozných lodí ro-ro a vysokorýchlostných osobných plavidiel v pravidelnej preprave (ďalej len „návrh nariadenia vlády“) na základe úlohy B.15. z uznesenia vlády SR č. 111/2018. 

Predkladaný návrh nariadenia vlády zrušuje nariadenie vlády Slovenskej republiky                      č. 581/2006 Z. z. o systéme povinných kontrol pre bezpečnú prevádzku prievozných lodí     ro-ro a vysokorýchlostných osobných plavidiel v pravidelnej preprave, ktorým bola transponovaná smernica Rady 1999/35/ES z 29. apríla 1999 o systéme povinných kontrol pre bezpečnú prevádzku prevozných lodí ro-ro a osobných vysokorýchlostných plavidiel v pravidelnej preprave (Ú. v. ES L 138, 1.6.1999), ktorá je zrušená smernicou Európskeho parlamentu a Rady (EÚ) 2017/2110 z 15. novembra 2017 o systéme inšpekcií v záujme bezpečnej prevádzky osobných lodí ro-ro a vysokorýchlostných osobných plavidiel v pravidelnej preprave, ktorou sa mení smernica 2009/16/ES a zrušuje smernica Rady 1999/35/ES (ďalej len „smernica EP a Rady (EÚ) č. 2017/2110“).

Právo Európskej únie o systéme povinných kontrol v záujme bezpečnej prevádzky osobných lodí ro-ro a vysokorýchlostných osobných plavidiel pochádza z roku 1999. Uvedené právo je potrebné aktualizovať s cieľom zohľadniť pokrok dosiahnutý pri vykonávaní systému štátnych prístavných kontrol zriadeného smernicou Európskeho parlamentu a Rady 2009/16/ES z 23. apríla 2009 o štátnej prístavnej kontrole, ako aj skúsenosti získané pri uplatňovaní Parížskeho memoranda o porozumení o štátnej prístavnej kontrole podpísaného v Paríži 26. januára 1982.  

Slovenská republika si podľa čl. 1 štvrtého bodu smernice EP a Rady (EÚ) 2017/2110 bude uplatňovať výnimky z ustanovení tejto smernice, čo oznámi Európskej komisii najneskôr do 21. decembra 2019.

Návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, informatizáciu spoločnosti, ani vplyvy na služby verejnej správy pre občana.
Nakoľko predkladateľ neidentifikoval žiadne vplyvy návrhu nariadenia vlády Slovenskej republiky, nebol v súlade s bodom 7.1. Jednotnej metodiky na posudzovanie vybraných vplyvov predmetom predbežného pripomienkového konania.
Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania, ktorého výsledky sú uvedené v samostatnej prílohe.

Navrhuje sa dátum účinnosti 21. decembra 2019 v súlade s čl. 17 ods. 1 smernice EP a Rady (EÚ) č. 2017/2110.